ไฟแนนซ์ทูเดย์
เรื่องธนาคารเริ่มขยับปรับค่าธรรมเนียม หรือเริ่มลดสิทธิประโยชน์โปรโมชันบัตรเครดิตต่างๆ
6 มี.ค. 2555

เรื่องธนาคารเริ่มขยับปรับค่าธรรมเนียม หรือเริ่มลดสิทธิประโยชน์โปรโมชันบัตรเครดิตต่างๆ 
เพราะโดนเก็บค่าธรรมเนียมจากแบงก์ชาติเพิ่มนั้น เป็นเรื่องซวยของชาวบ้านจริงๆ
แย่ยิ่งกว่านั้น ไม่อยากเชื่อว่าระบบไอทีของธนาคารรัฐวิสาหกิจใหญ่ที่สุดของไทย ที่มีสำนักงานใหญ่อยู่บนถนนสุขุมวิท มีระบบประหลาดที่สุดในโลก คือไปกดเงินจากตู้เอทีเอ็มสาขาเมืองทองธานีแล้วเงินไม่ออก บอกว่าเครื่องขัดข้อง แต่ตัดเงินในบัญชีไป 




 
คนโดนดูดเงินก็โทร.ไปที่คอลเซ็นเตอร์ พนักงานผู้ท่องแต่คู่มือการบริการก็จะเอาแต่เลขบัญชี บอกเช็กอะไรให้ไม่ได้จนกว่าจะไปเอาเลขที่บัญชีมา อยากถามว่ามีคนไทยกี่คนที่พกสมุดบัญชีไปไหนมาไหนด้วย 
แต่พนักงานบอกว่า อย่าตกใจระบบจะมีช่วงรอยต่อ อีก 10 นาที ก็จะคืนเงินให้ ลูกค้าก็ยืนรอ แล้วระบบก็คืนเงินที่หักให้จริงๆ ลูกค้าก็กดเบิกเงินอีกครั้ง ก็ไม่มีเงินออกและหักบัญชีไปอีก เอทีเอ็มขึ้นคำว่า ขออภัยเครื่องขัดข้อง 
ลูกค้าโทร.ไปที่คอลเซ็นเตอร์อีก มั่นใจว่าเครื่องเอทีเอ็มตู้นี้เสียแน่นอน ลองกลับไปเช็กยอดเงินในอินเทอร์เน็ตแบงกิงว่าเงินกลับมาหรือยัง
เมื่อลูกค้าล็อกออน ระบบก็หาว่าใส่พาสเวิร์ดผิด แล้วก็ล็อกไม่ให้เข้าระบบอีกเลย โทร.ไปคอลเซ็นเตอร์เหมือนเดิม พนักงานบอกต้องไปแก้อินเทอร์เน็ตแบงก์ ในตู้เอทีเอ็ม ขอให้ไปเครื่องใหม่ที่ไม่ใช่ตู้ดูดเงิน
เรื่องนี้ ช.ชดา อยู่ในที่เกิดเหตุและเกิดคำถามในใจว่า หากลูกค้าเป็นตาสีตาสา หรือเป็นรากหญ้า มีเงินไม่กี่พันบาท กดเงินแล้วเงินหายไป กว่าจะได้เงินคืนอีก 2- วัน เขาจะเอาอะไรกินเข้าไป
ขอฝากผู้บริหารธนาคารแห่งนี้ให้ช่วยแก้ไขหน่อยเถิด หากอยากเก็บค่าธรรมเนียมเพิ่มก็ควรจะให้บริการที่ดีกว่านี้นะคะ
...องค์อร อาภากร ณ อยุธยา ผู้ช่วยผู้จัดการใหญ่อาวุโส ฝ่ายบริหารงานสื่อสารองค์กร ธนาคารไทยพาณิชย์ ฝากแจ้งว่าธนาคารได้ร่วมกับมูลนิธิที่อยู่อาศัย นำเงินที่ได้รับบริจาคจากประชาชนมาซ่อมและสร้างบ้านให้แก่ผู้ประสบภัยกว่า 50 ครัวเรือน ใน จ.พิษณุโลก สระบุรี และอุทัยธานี โดยมีพนักงานจิตอาสาร่วมลงแรงสร้างบ้าน นอกจากนั้นยังได้ร่วมฟื้นฟูโรงเรียนใน จ.พระนครศรีอยุธยา 10 โรงเรียน พร้อมร่วมกับมูลนิธิอาสาเพื่อนพึ่ง (ภาฯ) ยามยาก สร้างบ้านเพื่อผู้พิการจำนวน 100 หลัง ใน จ.ปทุมธานี สระบุรี นนทบุรี พระนครศรีอยุธยา และสิงห์บุรี
...ช.ชดา ขอไว้อาลัยแด่ วิระ รมยะรูป อดีตกรรมการ ธนาคารกรุงเทพ ได้ถึงแก่อนิจกรรมด้วยโรคปอดอักเสบ สวดพระอภิธรรม วันที่ 58มี.ค. 2555 เวลา 19.00 น. (งดสวดพระอภิธรรมในวันมาฆบูชา) ณ วัดมกุฏกษัตริยารามฯ ศาลา 13 
คุณวิระถือเป็นปูชนียบุคคลของธนาคารกรุงเทพ และถือเป็นรุ่นบุกเบิกธนาคารกรุงเทพ